MONITOR EXTERN Nr. 29

 

 

1. Ceremonia de semnare a Constituţiei Europene

 

 

Tratatul Constituţiei Europene a fost semnat, la 28 octombrie a.c., la Roma, de către cei 25 de şefi de stat sau de guvern ai ţărilor membre UE. Ceremonia a avut loc la Palatul Conservatorilor, în acelaşi loc unde la 25 martie 1957 s-a semnat Tratatul de constituire a Comunităţii Economice Europene.

Liderii europeni reuniţi la Roma au evidenţiat semnificaţia semnării Tratatului Constituţiei Europene, apreciind că aceasta va avea ca efect realizarea unei Uniuni Europene mai eficiente, mai sigure, mai puternice economic şi mai justă. Premierul italian, Silvio Berlusconi, a apreciat că, în continuare, Constituţia Europeană va trebui susţinută printr-un angajament reînnoit permanent, atât din partea cetăţenilor, cât şi a guvernelor statelor membre UE. 

S. Berlusconi a afirmat că semnarea documentului marchează un moment istoric: Europa se înzestrează în sfârşit cu o Constituţie, bazată pe consensul cetăţenilor şi statelor membre. "Odată cu semnarea acestei Constituţii, trebuie să ştim că nici o Constituţie, nici o instituţie politică, nici o instituţie juridică nu trăieşte prin ea însăşi", a afirmat premierul italian. El a adăugat că dinamica constituţională a Europei unite va fi mereu legată de voinţa popoarelor şi naţiunilor Europei de a se integra tot mai mult în plan politic, social şi economic şi de acţiona împreună într-o serie de domenii vitale pentru viitorul lor. Silvio Berlusconi a mai spus că Europa unită trebuie şi va trebui din ce în ce mai mult să primească în fiecare moment asentimentul cetăţenilor. El a precizat că Italia va acţiona astfel încât să ratifice Tratatul fără întârziere. 

Premierul olandez, Jan Peter Balkende, preşedinte în exerciţiu al Consiliului European, a apreciat că documentul va crea oportunităţi sporite pentru a realiza o Europă mai sigură, mai puternică economic şi mai justă. "Trebuie să conjugăm eforturile noastre pentru a exploata cel mai bine aceste oportunităţi. Sarcina noastră nu s-a încheiat", a adăugat Jan Balkende. "Europa nu este afacerea nici unuia dintre noi. Reuşita Uniunii este reuşita tuturor europenilor. În numeroase locuri din lume este privit cu admiraţie ceea ce noi realizăm împreună", a mai spus premierul olandez. Jan Peter Balkende a afirmat, de asemenea, că în Europa nu mai guvernează principiul "dreptul celui mai puternic, ci virtuţile păcii, libertăţii, parteneriatului şi dialogului, Constituţia Europeană urmând să confirme acest lucru". Premierul Olandei a arătat că Tratatul constituţional va constitui o bază solidă pentru viitorul comun al europenilor, dar a atenţionat că pacea, securitatea şi prosperitatea sunt preţioase, dar şi vulnerabile. 

Premierul irlandez, Bertie Ahern, a precizat că, într-adevăr, Constituţia Europeană este o "Constituţie a europenilor la care toate statele membre, vechi sau noi, mari sau mici, au contribuit de pe poziţii de egalitate". "Nu este vorba despre o victorie a unuia sau altui stat membru, ci mai curând de o realizare colectivă şi de o reuşită comună", a subliniat B. Ahern. El a precizat că documentul defineşte valorile şi aspiraţiile europene şi consacră drepturile cetăţenilor statelor membre, fiind "o Constituţie stabilită de Europa secolului XXI pentru Europa secolului XXI". Bertie Ahern a precizat şi că identităţile naţionale ale popoarelor europene se regăsesc în inima noii Constituţii. El a subliniat şi importanţa retificării de către fiecare stat membru a Tratatului constituţional, precizând că procesul nu va simplu, dar că va reuşi. 

Preşedintele Parlamentului European, Josep Borrell Fontelles, a apreciat că instituirea unei Constituţii Europene presupune "existenţa virtuală a unui popor european în care cetăţenii se exprimă în contextul unei Europe politice, care proclamă valorile pe care a fost fondată". El a mai spus că va fi consolidat în mod remarcabil caracterul democratic al UE, cetăţenii vor dispune de dreptul de iniţiativă, iar transparenţa - pentru care Parlamentul European a luptat întotdeauna - va fi ameliorată. Josep Borrell Fontelles a menţionat principalele prevederi în acest sens susţinute de Parlament şi adoptate în final, dar a precizat că Parlamentul European ar fi sperat că progrese mai importante vor fi realizate, în special în domeniul generalizării votului la majoritatea calificată, precum şi din punct de vedere social şi în materie fiscală. Preşedintele Parlamentului European a apreciat că UE va fi mai democratică, mai eficace, mai socială decât a fost în toată istoria sa. 

Preşedintele Comisiei Europene, Romano Prodi, a spus că prin semnarea Tratatului şefii de stat şi de guverne dau dovadă de clarviziune politică şi se ridică deasupra intereselor lor naţionale. El a spus că documentul va face UE mai democratică, mai eficientă şi mai transparentă. R. Prodi a susţinut că, deşi în ultimele luni s-au iscat polemici în legătură cu documentul, Constituţia reprezintă un progres în raport cu tratatele în vigoare până acum. El a mai precizat şi că semnarea Constituţiei Europene nu este un "punct de sosire", deoarece în următoarele luni Tratatul va trebuie ratificat de toate cele 25 de state membre. 

Preşedintele desemnat al Comisiei Europene, Jose Manuel Durao Barroso, a menţionat avantajele documentului pentru procesul de integrare europeană: UE va dispune de noi mijloace de acţiune în domenii care sunt în centrul preocupărilor cetăţenilor; cetăţenii europeni vor dispune de noi drepturi pe care la vor putea pune în valoare în tribunale; parlamentele naţionale şi cetăţenii europeni vor avea, pentru prima dată, un cuvânt de spus în elaborarea legilor europene; UE se va înzestra cu mijloace de acţiune mai eficace în domeniul relaţiile externe. J. Barroso a mai afirmat că Tratatul va trebui ratificat de toate statele membre, ceea ce va necesita o mai mare informare şi un grad sporit de implicare a cetăţenilor europeni. 

Semnarea Tratatului s-a făcut în ordine alfabetică, începând cu reprezentanţii Belgiei, lista fiind încheiată de Marea Britanie. Au urmat apoi liderii statelor candidate, România, Bulgaria şi Turcia, care şi-au pus semnăturile doar pe actul final al Conferinţei Integruvernamentale ce a elaborat textul Constituţiei, conferinţă la care au luat parte în calitate de observatori activi. 

De asemenea, cu prilejul semnării Constituţiei europene a fost lansat un timbru special: pe fond albastru, sunt figurate cele 12 stele aurii ale drapelului Uniunii, sigla preşedinţiei olandeze a Uniunii, drapelul Italiei, modelul mozaicului aflat în Piazza Campidoglio şi cuvintele "O Constituţie pentru Europa".

*

Pentru a deveni efectivă, noua Constituţie, creată pentru a mări coeziunea dintre statele membre ale UE după includerea în rândurile sale a 10 noi membri la 1 mai 2004, va trebui ratificată atât de Parlamentul European, cât şi de statele membre ale Uniunii. 

Până în acest moment, statele care au ales soluţia referendumului pentru ratificarea Constituţiei europene sunt în număr de opt: Danemarca, Franţa, Irlanda, Luxemburg, Olanda, Marea Britanie, Portugalia şi Spania. În Spania, premierul Jose Louis Rodriguez Zapatero a stabilit data referendumului pentru 20 februarie 2005, existând astfel şansa să fie primul stat membru care va supune noua Constituţie unui vot public. În pofida opoziţiei socialiste care doreşte ca acest eveniment să aibă loc cât de curând, guvernul de centru-dreapta din Portugalia intenţionează ca referendumul constituţional să se desfăşoare la 10 aprilie 2005. Şi în Franţa, preşedintele Jacques Chirac a anunţat că referendumul va avea loc tot în 2005, însă nu a precizat până în acest moment data. Majoritatea Camerei Inferioare a parlamentului olandez a votat în favoarea organizării unui referendum consultativ. Rezultatul acestui vot, primul de acest fel în Olanda, va ghida decizia parlamentului. Premierul britanic Tony Blair a susţinut organizarea unui referendum, însă având în vedere că ţara sa va deţine preşedinţia UE în a doua jumătate a anului 2005, este improbabil ca acest lucru să se întâmple înainte de prima jumătate a anului 2006. 

Potrivit analiştilor, până în acest moment, soluţia referendumului nu este agreată de cele mai multe din membrele UE. În acest sens, ţările membre UE care au decis să nu organizeze o consultare a populaţiei pentru ratificarea noii Constituţii europene sunt Austria, Letonia, Lituania şi Estonia, Cipru, Finlanda, Germania, Grecia, Ungaria, Italia, Malta, Slovacia, Slovenia şi Suedia. Ministrul de externe german, Joschka Fischer, şi-a afirmat în termeni clari dezacordul faţă de organizarea unui referendum. De altfel, în Germania nu se pot organiza referendum-uri, iar convocarea unui plebiscit ar presupune, în prealabil, o modificare a Constituţiei. Guvernul italian intenţionează să introducă un proiect de lege pentru ratificarea Tratatului constituţional imediat după semnarea acestuia. Prin această acţiune, Executivul de la Roma speră ca legea să fie aprobată de parlament înainte de sfârşitul acestui an, ceea ce ar face ca Italia să fie prima ţară europeană care va putea ratifica tratatul. Potrivit unui sondaj de opinie publicat în luna iulie a acestui an, aproximativ 92% din italieni s-au declarat în favoarea noii Constituţii. Parlamentul suedez are nevoie de o majoritate simplă pentru ratificarea Constituţiei europene, iar în Cipru, Malta, Slovacia, Slovenia, Parlamentul va decide ratificarea Constituţiei. 

Există însă state membre ale UE care nu s-au decis până în acest moment dacă vor organiza sau nu un referendum pentru ratificarea Tratatului constituţional. În acest sens, guvernul belgian a declarat că va lăsa în seama parlamentului decizia asupra acestui subiect. În Cehia, premierul Stanislav Gross a declarat că va propune organizarea unui referendum care ar urma să se desfăşoare în acelaşi timp cu alegerile, în iunie 2006. Cu toate acestea, acest lucru este departe de a fi sigur de vreme ce opoziţia de centru-stânga, care conduce în acest moment în preferinţele alegătorilor, este ostilă unei astfel de opţiuni. În Polonia, atât coaliţia de stânga aflată la putere, cât şi forţele de opoziţie doresc o consultare a populaţiei în privinţa adoptării Constituţiei europene însă au păreri diferite în privinţa perioadei când aceasta trebuie organizată. Polonia ar putea organiza referendumul asupra Constituţiei europene simultan cu primul tur al alegerilor prezidenţiale din octombrie 2005, a declarat şeful statului polonez. 

 

2. Situaţia din Irak 

 

 

Premierul irakian, Iyad Allaui, a solicitat ajutorul trupelor ONU pentru protecţia alegerilor şi a declarat că numărul insuficient de poliţişti şi problemele tehnice constituie obstacole în calea desfăşurării scrutinului din ianuarie 2005. "Am cerut ajutorul ONU şi i-am cerut personal lui Kofi Annan să trimită trupe internaţionale pentru a le veni irakienilor în ajutor. Sigur, ne bazăm pe propriile noastre capacităţi. Dar dacă acestea nu vor fi suficiente, vom conta pe trupele internaţionale", a declarat premierul irakian, care a participat la o reuniune a Comisiei Electorale indepedente. 

Şeful Guvernului de la Bagdad a declarat ulterior, în faţa Consiliului Naţional (Parlamentul interimar), că membrii Comisiei Electorale au "probleme serioase, care vor fi dificil de surmontat". Printre aceste probleme figurează identificarea irakienilor care trăiesc în exil şi care pot vota, precum şi definitivarea mărimii consiliilor provinciale, care vor fi alese tot în cadrul scrutinului din ianuarie. Iyad Allaui a decis crearea unei comisii interministeriale care să ajute la pregătirea alegerilor. Potrivit oficialilor irakieni, pentru a se desfăşura în condiţii bune, scrutinul din ianuarie necesită protecţia a circa 500.000 de poliţişti. 

Premierul irakian a făcut cunoscut şi faptul că a acceptat o invitaţie la summit-ul european de la Bruxelles, care va avea loc în perioada 4-5 noiembrie. "Voi discuta cu liderii europeni despre conferinţa pentru Irak, care va avea loc în Egipt, şi despre datoria irakiană", a declarat el. Pe de altă parte, I. Allaui a repetat că Executivul pe care îl conduce nu a epuizat toate mijloacele paşnice în ceea ce priveşte calmarea situaţiei de la Falloujah, unde a recunoscut că situaţia "este în continuare explozivă". El a mai spus că problemele de la Fallujah nu sunt create de locuitorii oraşului, ci de grupurile de extremişti islamişti venite din exteriorul ţării şi care s-au retras aici.

Premierul irakian a menţionat că luptele dintre forţele americane şi insurgenţii din Fallujah au intrat în faza finală. "Dacă nu vom putea rezolva situaţia paşnic, nu voi avea altceva de făcut decât să recurg la o acţiune militară", a subliniat şeful Executivului irakian, cerând din nou retragerea combatanţilor străini şi a rebelilor, precum şi predarea armamentului. I. Allaui a anunţat şi arestarea a 167 de militanţi străini, inclusiv a unui colaborator al lui Ezzat Ibrahim, fost responsabil de rang înalt al regimului lui Saddam Hussein. 

Premierul irakian a criticat Franţa, care a propus organizarea unei întrevederi între reprezentanţii societăţii civile irakiene, cu ocazia conferinţei referitoare la Irak, din noiembrie. "Invitarea unor reprezentanţi irakieni la o conferinţă este o decizie care trebuie adoptată de Irak, de Guvernul său şi de forţele naţionale ale acestei ţări", a subliniat el. 

La 1 noiembrie a.c., vicepreşedintele irakian, Ibrahim al-Jaafari, a precizat că există posibilitatea decretării stării de urgenţă în Irak, înainte sau în timpul alegerilor programate pentru ianuarie 2005. "Legea referitoare la decretarea stării de urgenţă este analizată de Consiliul de miniştri, fiind deja transmisă Consiliului prezidenţial, pentru aprobare. Orice ţară ar recurge la o astfel de măsură de urgenţă, dacă situaţia de securitate ar lăsa de dorit", a precizat vicepreşedintele irakian, care susţine că această decizie este justificată de securitatea precară din Irak. "Legea va fi aplicată pentru o perioadă limitată, în regiunile instabile, în cazul în care va intra în vigoare", a menţionat I. Jaafari, care a acuzat anumite state - cărora nu le-a dat numele - că se opun desfăşurării alegerilor la data prevăzută, din motive de securitate. "Le-am spus că alegerile constituie o problemă irakiană şi că suntem nerăbdători să asigurăm un climat de securitate mai bun", a subliniat oficialul irakian. El îl avertizase, anterior, pe emisarul ONU în Irak cu privire la "riscurile amânării alegerilor". 

Liderii şiiţi insistă ca scrutinul să aibă loc la data prevăzută, însă oficialii religioşi sunniţi au ameninţat că vor boicota alegerile şi vor face apel la declanşarea unor revolte, dacă operaţiunile militare împotriva bastioanelor rebele vor continua. 

 

3. Alegerile prezidenţiale din Ucraina

 

 

Populaţia cu drept de vot a Ucrainei (37 de milioane de alegători) a fost chemată la urne, la 31 octombrie a.c., pentru a-l alege pe succesorul preşedintelui Leonid Kucima, într-un scrutin considerat drept crucial pentru viitorul acestei ţări. "Este vorba despre o luptă între un regim corupt, dispus să facă totul pentru a-şi păstra puterea şi banii, şi o opoziţie puternică", a declarat politologul Olexandr Dergatşov. El a subliniat că Ucraina este una dintre puţinele ţări din fosta URSS în care există o opoziţie reală. 

Analiştii apreciază că actualul regim a făcut totul, inclusiv cenzurarea unei părţi a mass-media, pentru a se asigura că succesorul lui L. Kucima va fi premierul Viktor Ianukovici. Actualul premier, "care are un trecut obscur, a condus cu o mână de fier bogata regiune rusofonă Doneţk" înainte de a fi numit la conducerea Guvernului, în anul 2002. El s-a bazat, la scrutinul prezidenţial, "pe sprijinul oamenilor de afaceri care au făcut avere de pe urma privatizărilor lipsite de transparenţă şi care ar putea fi anchetaţi dacă opoziţia ar ajunge la putere". 

V. Ianukovici a pledat, în timpul campaniei electorale, pentru drepturile rusofonilor - care reprezintă mai mult de jumătate dintre cei 48 de milioane de locuitori ai Ucrainei - şi pentru consolidarea legăturilor cu Rusia. El a declarat că o eventuală aderare la Uniunea Europeană şi NATO nu ar aduce beneficii Ucrainei. 

Reprezentantul opoziţiei, Viktor Iuşcenko, a fost premier şi, în prezent, conduce o coaliţie parlamentară heteroclită formată din naţionalişti şi liberali. El a promis că îi va închide pe bandiţii aflaţi la putere şi că va ameliora condiţiile de trai din Ucraina. Campania lui V. Iuşcenko, prezentat de opozanţii săi drept un naţionalist susţinut de SUA, a fost perturbată de o boală, care i-a lăsat urme profunde pe faţă şi i-a compromis deplasările în provincie. V. Iuşcenko a acuzat autorităţile că au încercat să îl otrăvească pentru a-l elimina din cursa prezidenţială, însă aceste declaraţii nu au putut fi dovedite. 

Cursa electorală, criticată de Uniunea Europeană şi Statele Unite, a fost marcată de acţiuni dure ale regimului, care a sporit numărul percheziţiilor împotriva unor grupuri de tineri opozanţi care anunţaseră că vor organzia manifestaţii de amploare în cazul în care se vor înregistra fraude electorale. "Acest scrutin este crucial, pentru că Ucraina trebuie să facă următoarea alegere: ori se aliază unui regim autoritar rus ori continuă calea către democraţie", a declarat O. Dergatşov. 

Rusia, care îl susţine deschis pe V. Ianukovici, doreşte să aibă drept interlocutor "un regim de acelaşi tip" cu al său şi este îngrijorată că Ucraina ar putea ieşi din sfera sa de influenţă prin alegerea lui V. Iuşcenko în funcţia de şef al statului, a declarat politologul Volodimir Malinakovitci. El a reamintit o declaraţie a fostului consilier american pentru securitate naţională Zbigniew Brzezinski. "Nu există un Imperiu rus fără Ucraina". Numeroşi experţi s-au declarat îngrijoraţi de conflictul reprezentant de acest scrutin - între vestul ţării (ucrainofoni, rusofobi şi susţinătorii lui V. Iuşcenko), şi cei din est (rusofoni, rusofili şi susţinători ai lui V. Ianukovici). 

Parlamentul European şi-a exprimat dezamăgirea faţă de desfăşurarea campaniei electorale din Ucraina şi a apreciat că scrutinul de la 31 octombrie constituie un mod de evaluare a gradului de democraţie din această ţară. Deputaţii europeni şi-au exprimat "profunda dezamăgire faţă de desfăşurarea campaniei electorale", care, în opinia lor, s-a derulat într-un climat "din ce în ce mai tensionat". "Există acuzaţii grave referitoare la modul în care Guvernul ucrainean a utilizat mass-media şi mijloacele administrative pentru a promova campania lui Viktor Ianukovici, periclitând serios neutralitatea politică a funcţiei publice", au precizat parlamentarii. "Alegerile vor demonstra gradul de angajament al autorităţilor ucrainene în aplicarea valorilor şi normelor europene comune", a subliniat Parlamentul European. 

Premierul ucrainean, Viktor Ianukovici, a câştigat primul tur al alegerilor prezidenţiale din Ucraina, obţinând 40,12% din sufragii, a anunţat Comisia Electorală Centrală. Principalul său contracandidat, liberalul Viktor Iuşcenko, a obţinut 39,15% din voturi. 

În baza unei monitorizări paralele a rezultatelor voturilor, V. Iuşcenko susţine că a întrunit 50,3% dintre voturi, în timp ce V. Ianukovici nu ar avea decât 27,8% din sufragii. Acest rezultat a fost anunţat de opoziţie după numărarea buletinelor din 31,8% din secţiile de votare. Sondajele efectuate la ieşirea de la urne indică, totuşi, că principali candidaţi la succesiunea preşedintelui Leonid Kucima sunt la egalitate. 

Al doilea tur al alegerilor prezidenţiale va avea loc la 21 noiembrie, dacă nici unul dintre candidaţi nu întruneşte 50% din voturile exprimate. 

 

 

 

4. Situaţia din Orientul Mijlociu

 

 

Premierul israelian, Ariel Sharon, a declarat, la 26 octombrie a.c., în plenul Knesset-ului, că planul său de retragere din Fâşia Gaza nu este destinat blocării procesului de negocieri cu palestinienii. "Planul de retragere nu ia locul negocierilor. Nu este vorba despre blocarea situaţiei pentru totdeauna. Dar nu putem să domnim veşnic peste milioane de palestinieni care, cu fiecare generaţie, îşi dublează numărul", a apreciat el. 

La începutul discursului său, A. Sharon s-a declarat hotărât să meargă până la capăt în procesul de separare de palestinieni, retrăgând trupele israeliene şi evacuându-i pe colonişti din Fâşia Gaza. "Sunt convins că această separare va consolida Israelul. Voi face tot posibilul pentru încheia o pace cu palestinienii", a continuat premierul, afirmând că ţara sa se află în faţa "unei alegeri decisive". 

Parlamentul israelian a votat planul lui Ariel Sharon de retragere din Fâşia Gaza cu 67 voturi pentru, 45 împotrivă şi 7 abţineri şi prevede retragerea forţelor israeliene din Fâşia Gaza, în paralel cu evacuarea a circa 8.000 de colonişti. Potrivit calendarului stabilit de A. Sharon, operaţiunea se va încheia la sfârşitul anului viitor. 

Ariel Sharon i-a demis pe ministrul fără portofoliu Uzi Landau şi pe adjunctul ministrului pentru Securitate Internă, Michael Ratzon, care au votat împotriva planului. Cei doi sunt membri ai partidului Likud, condus de A. Sharon, şi făceau parte dintre cei ostili evacuării Fâşiei Gaza şi celor 8.000 de colonişti din regiune. Ceilalţi miniştri din cadrul formaţiunii de dreapta au votat în favoarea planului de retragere. Totuşi, unii dintre ei, precum ministrul Finanţelor, Benjamin Netanyahu, şi alţi trei miniştri au anunţat, la finalul votului, că vor demisiona în două săptămâni, dacă A. Sharon nu acceptă organizarea unui referendum, aşa cum solicită principalele organizaţii ale coloniştilor şi formaţiunile de extremă-dreaptă. 

Votul favorabil planului a fost obţinut graţie sprijinului opoziţiei laburiste conduse de Shimon Peres. Formaţiunile religioase ultraortodoxe şi de extremă-dreaptă au votat împotrivă, iar mii de colonişti au protestat în faţa Parlamentului. S. Peres a apreciat că referendumul este "o torpilă care va antrena implozia întregului proces de aplicare a planului de retragere. Vom continua să acţionăm în funcţie de necesităţile păcii". Premierul îşi menţine opoziţia faţă de organizarea unei consultări populare, care ar provoca o amânare a aplicării planului şi ar duce la disensiuni grave în cadrul populaţiei şi în partidul Likud. 

În urma votului din Parlament, ministrul palestinian pentru Negocieri, Saeb Erakat, a făcut apel la Israel să iniţieze discuţii cu Autoritatea Palestiniană privind retragerea din Gaza. "Dacă Guvernul israelian este serios în legătură cu acest proces de pace, ar trebui să revină la masa negocierilor cu Autoritatea Palestiniană pentru aplicarea foii de parcurs şi discutarea ideii unei retrageri din Fâşia Gaza, în cadrul acestei foi de parcurs", a afirmat S. Erakat. 

Comunitatea internaţională a reacţionat cu prudenţă după ce Parlamentul israelian a adoptat planului de retragere din Fâşia Gaza propus de premierul Ariel Sharon. 

Autoritatea Palestiniană şi-a declarat disponibilitatea de a-şi asuma deplina responsabilitate în Fâşia Gaza, în cazul unei retrageri israeliene. Abu Rudeina, principalul consilier al lui Yasser Arafat, a apreciat că această retragere trebuie să conducă la crearea unui stat palestinian şi să fie însoţită şi de o retragere din Cisiordania, conform foii de parcurs, ultimul plan internaţional de pace. 

Pe de altă parte, Iordania consideră că retragerea din Gaza trebuie să prefigureze sfârşitul ocupaţiei israeliene şi instaurarea unui stat palestinian independent. "Poziţia noastră e clară. Orice retragere va trebui să fie efectuată în conformitate cu «foaia de parcurs» şi să pregătească o retragere din toate teritoriile palestiniene", a declarat un purtător de cuvânt al Ministerului Afacerilor Externe de la Amman. 

Planul de retragere din Gaza, votat în Knesset, trebuie să fie urmat de alte etape şi consolidat prin înfiinţarea unui stat palestinian, ori, în caz contrar, acest demers va fi absurd, a apreciat secretarul general al Ligii Arabe, Amr Moussa. El a pus accent pe "necesitatea ca acest vot să nu fie o etapă tactică, fără nici un rezultat şi fără nici un impact, ci să fie un demers real, care să pună capăt conflictului israeliano-palestinian". 

Franţa a cerut comunităţii internaţionale să se mobilizeze, pentru ca retragerea din Gaza "să fie un succes în interesul tuturor". Purtătorul de cuvânt al Ministerului de Externe francez, Herve Ladsous, a făcut, la rîndul său, referire la planul de pace al Cvartetului (Statele Unite, Uniunea Europeană, ONU şi Rusia) şi a subliniat că retragerea trebuie să se facă prin eforturi conjugate cu Autoritatea Palestiniană.

*

Legea Fundamentală a Autorităţii Palestiniene prevede că, dacă liderul Yasser Arafat va deceda, el va fi înlocuit în funcţie de preşedintele Consiliului Legislativ Palestinian (Parlamentul), până la alegerile care trebuie organizate într-un interval de 60 de zile. Astfel, numărul doi pe scara ierarhică a Organizaţiei Eliberării Palestinei, Mahmud Abbas, şi actualul premier, Ahmad Qorei, vor fi cei care vor prelua puterea, în condiţiile în care preşedintele Consiliului Legislativ Palestinian, Rawhi Fattuh, nu este un om politic de marcă. 

Surse din cadrul Autorităţii Palestiniene susţin că o echipă formată din M. Abbas, A. Qorei şi preşedintele Consiliului Naţional Palestinian, Salim Zaanun, vor asigura gestionarea Autorităţii Palestiniene. Acest lucru se va întâmpla în cazul în care Y. Arafat, în vârstă de 75 de ani, grav bolnav, va deceda sau nu va mai fi în măsură să îşi exercite funcţia. 

5. Amânarea votului privind învestirea Comisiei europene

 

 

Potrivit analiştilor, viitorul preşedinte al Comisiei Europene, Jose Manuel Durao Barroso, a conştientizat criza pe care ar fi putut-o provoca respingerea echipei sale de comisari, astfel încât, la 26 octombrie a.c., a luat decizia să amâne votul în Parlamentul European până la soluţionarea situaţiei. Principala cauză a crizei o constituie Rocco Buttiglione, un politician italian numit în funcţia de comisar pentru Justiţie şi Afaceri Interne. Opiniile sale conservatoare despre homosexuali şi familie au determinat Comisia pentru Libertăţi Civile din Parlamentul European să respingă candidatura acestuia, pentru prima oară în istoria Legislativului european. 

R. Buttiglione nu este singurul comisar european criticat de Parlamentul European. Neelie Kroes (Olanda), care a fost desemnată pentru funcţia de comisar pentru Concurenţă, a părut insuficient de pregătită în timpul audierilor şi a lăsat loc îndoielilor în legătură cu independenţa sa în funcţie. De asemenea, fostul ministru ungar de externe, Laszlo Kovacs, nu a reuşit să îi convingă pe membrii Parlamentului European că este suficient de competent pentru a prelua portofoliul Energiei, în timp ce fostul preşedinte al Parlamentului leton, Ingrida Udre, desemnată comisar pentru Taxe şi Impozite, nu a putut clarifica acuzaţiile de nereguli financiare. 

Creştin-democraţii, care constituie cel mai mare grup din Parlamentul European, nu au cerut demisia nici unui comisar, pentru a arăta că îl sprijină pe M. Barroso, la rândul său un conservator. Parlamentul European, care în vară l-a susţinut pe M. Barroso, nu poate cere demisia individuală a comisarilor. Potrivit Tratatului de la Nisa, Comisia Europeană este aprobată "în ansamblu". Parlamentul European poate aproba sau respinge Comisia "prin majoritatea voturilor exprimate", astfel încât abţinerile nu se iau în considerare. Liderul grupului socialiştilor, germanul Martin Schulz, a salutat o "victorie a Parlamentului European" şi s-a declarat "mândru că grupul său a contribuit la aceasta". "Comisia are nevoie de o susţinere importantă a Parlamentului, o majoritate limitată nu ar fi suficientă (...) În prezent reluăm procesul şi M. Barroso are toate şansele să obţină o largă majoritate", a apreciat el. 

Preşedintele viitoarei Comisii Europene, Jose Manuel Barroso va relua vizitele în capitalele statelor UE, pentru a găsi o soluţie la criza determinată de decizia sa de a-şi retrage echipa, pentru a evita un vot negativ în Parlamentul European. "Am ajuns la concluzia că dacă exista un vot, rezultatul nu va fi benefic instituţiilor europene şi proiectului european", a explicat M. Barroso într-o scurtă declaraţie susţinută în faţa Parlamentului European de la Strasbourg. "În aceste condiţii am decis să nu supun, astăzi, aprobării Parlamentului noua Comisie. Sper că în următoarele săptămâni vom ajunge la o soluţie", a conchis acesta. 

Comisia Europeană condusă de M. Barroso ar fi trebuit în mod normal să-şi înceapă mandatul la 1 noiembrie. Preşedintele Comisiei Europene, Romano Prodi, a acceptat la cererea Olandei, ţară care asigură preşedinţia semestrială a Uniunii Europene, să rămână în funcţie până la învestirea unei noi Comisii, a declarat purtătorul de cuvânt al Executivului comunitar. 

 

 

6. Alegerile prezidenţiale din SUA

 

 

Preşedintele Statelor Unite este ales în urma unui proces electoral complex, bazat pe două componente - voturile obţinute de candidaţi de la alegătorii înregistraţi (scrutin popular) şi voturile electorilor (votul electoral). Fiecare dintre cele 50 de state îşi desemnează un număr de electori, care au rolul de a-l alege pe preşedinte. Numărul electorilor alocaţi fiecărui stat coincide cu numărul de senatori şi reprezentanţi pe care statul respectiv îi trimite în Congres - respectiv câte doi senatori şi un număr variabil de reprezentanţi, în funcţie de mărimea statului. Acest număr este proporţional cu populaţia fiecărui stat, astfel încât Alaska are doar trei electori (corespunzători celor doi senatori şi singurului reprezentant), în timp ce California, statul cel mai populat, are 55 (doi senatori şi 53 de reprezentanţi). În total, există deci 538 de electori, corespunzători celor o sută de senatori şi 438 de reprezentanţi, care formează Colegiul Electoral. 

Voturile exprimate de alegători la urne sunt numărate separat de fiecare stat în parte, iar candidatul care întruneşte majoritatea simplă într-un stat primeşte toate mandatele de electori alocate statului respectiv, după principiul "învingătorul ia tot". Doar două state, Maine şi Nebraska, fac excepţie de la această regulă. Aici, doar doi electori, corespunzând numărului de mandate de senatori, merg automat în contul câştigătorului majorităţii în scrutinul la nivel de stat, în timp ce mandatele electorale corespunzătoare reprezentanţilor în Cameră sunt atribuite distinct formaţiunii ieşite învingătoare în fiecare district al celor două state. 

Una dintre consecinţele sistemului bazat pe Colegiul Electoral, considerat de mulţi drept "anacronic", este că un candidat la preşedinţie poate pierde alegerile, avînd un număr mai mic de voturi electorale, deşi a obţinut majoritatea voturilor general-exprimate de populaţie, cum a fost cazul chiar în alegerile din 2000, cînd Al Gore a pierdut, deşi a avut cu circa 540.000 de voturi mai mult decît actualul preşedinte George W. Bush, care însă a obţinut 271 de mandate de electori, cu 5 mai mult decât Al Gore. 

Apărătorii sistemului susţin însă că astfel de cazuri se întâlnesc foarte rar, au fost înregistrate doar de patru ori în istoria Statelor Unite, iar de cele mai multe ori majoritatea votului electoral coincide cu cea a votului popular. În plus, sistemul a fost conceput astfel de întemeietorii Statelor Unite, tocmai pentru a da şi statelor mici posibilitatea de a se exprima în cadrul federaţiei. O altă teorie sugerează că întemeietorii sistemului bazat pe votul Colegiului Electoral au dorit să facă un compromis între alegerea preşedintelui prin scrutin general - votul masei de alegători, şi desemnarea acestuia de către Congres - elita. 

Potrivit analiştilor, un avantaj al acestui sistem este că elimină necesitatea unui al doilea tur de scrutin, în cazul în care nici unul dintre candidaţi nu întruneşte o majoritate absolută în votul popular şi odată cu aceasta este eliminată şi negocierea între primele două partide şi formaţiunile clasate pe locurile următoare, pentru atragerea voturilor lor. Din punct de vedere tehnic se apreciază că populaţia nu votează unul dintre candidaţii la preşedinţie, ci electorii care îl desemnează ulterior pe candidatul votat de populaţie, ceea ce înseamnă tot un fel de vot indirect. 

Astfel, la doar câteva ore de la încheierea alegerilor, deşi numărătoarea voturilor abia începe în unele state, altele anunţă deja candidatul învingător pe baza majorităţii simple obţinute de unul dintre candidaţi, determinată în funcţie de numărul de alegători înregistraţi, iar pe măsură ce se contabilizează numărul de electori câştigaţi de fiecare dintre cei doi candidaţi, candidatul la preşedinţie care atinge majoritatea de 270 de mandate electorale este declarat învingător. 

Desemnarea oficială a preşedintelui are loc, însă, abia în decembrie, când se întrunesc grupurile de electori şi îl desemnează oficial pe preşedinte, rezultatul votului fiind comunicat Congresului, care, la 6 ianuarie, anunţă rezultatele oficiale. Preşedintele nou-ales îşi preia oficial funcţia două săptămâni mai tîrziu, la data de 17 ianuarie. 

Colegiul Electoral nu se întruneşte niciodată în plen, ci doar la nivel de state. Dacă cei doi candidaţi obţin un număr egal de voturi electorale sau, în cazul existenţei mai multor candidaţi, nici unul nu obţine majoritatea voturilor electorale, atunci îi revine Congresului sarcina de a desemna un învingător - Senatul îl desemnează pe vicepreşedinte, iar Camera Reprezentanţilor pe preşedinte. În această situaţie însă, fiecare stat are dreptul la un singur vot în Cameră, situaţie care i-ar avantaja anul acesta pe republicani, majoritari în 30 din cele 50 de state. 

În Constituţia Statelor Unite nu sînt incluse prevederi referitoare la orientarea politică a electorilor şi nici Adunările Legislative ale statelor nu impun criterii în procesul de selectare a acestora, în afară de faptul că ei nu trebuie să aibă vreo funcţie oficială în stat sau la nivelul administraţiei locale. Deşi iniţial electorii sunt propuşi tot de către partide, ei nu exprimă un vot politic, ci au rolul de a transmite rezultatul votului popular. Au existat, destul de rar, cazuri de aşa-numiţi "electori neloiali", care în decembrie nu l-au votat pe candidatul ieşit învingător în scrutinul popular din statul lor. 

Această complexitate a sistemului de vot american explică de ce în perioada imediat premergătoare scrutinului prezidenţial candidaţii fac campanie în statele cu număr mare de electori şi în cele considerate indecise din punct de vedere al votului populaţiei. Este cazul Floridei, care are alocat un număr de 27 de electori, şi unde populaţia este divizată şi fluctuantă în majoritatea districtelor încât nici un sondaj de opinie nu poate indica un învingător. 

O situaţie mai mult ipotetică este aceea în care un candidat la preşedinţie poate candida doar în statele în care crede că are şanse la victorie, făcându-şi campanie într-un număr de districte care i-ar asigura o majoritate simplă. O altă situaţie neobişnuită s-a înregistrat în acest an în Colorado, stat care doreşte să renunţe la sistemul Colegiului Electoral, supunând chestiunea abolirii sistemului unui referendum care se desfăşoară în paralel cu scrutinul, la 2 noiembrie. Dacă propunerea va fi aprobată, fie cele nouă mandate de electori vor fi distribuite conform rezultatului votului popular, fie electorii desemnaţi nu vor mai putea să-şi exercite funcţia în decembrie, ceea ce ar provoca un şir întreg de complicaţii de natură juridică.

*

Partidele Republican şi Democrat se succed la Casa Albă încă de la jumătatea secolului al XIX-lea, ocupînd locul central pe scena politică americană. 

Partidul Republican a fost creat în anul 1854, ca formă organizată de opoziţie faţă de sclavie, şi s-a dezvoltat rapid, primul său reprezentant la Casa Albă fiind Abraham Lincoln, care a declanşat războiul de secesiune. Republicanii au dominat politica americană până la marea criză economică. După al doilea război mondial, s-a aflat în prima linie a luptei anticomuniste, în special în perioada preşedintelui McCarthy. După încheierea războiului rece, în partid s-a afirmat un nou curent conservator, a cărui bază se transferă dinspre nord-estul moderat al ţării spre sud şi vest. 

În 1833, în momentul creării sale, Partidul Democrat a fost formaţiunea statelor din sud şi a susţinătorilor sclaviei. Dominat mult timp de republicani, Partidul Democrat a adoptat forma sa modernă în cursul mandatului preşedintelui Franklin D. Roosevelt, înainte şi în timpul celui de-al doilea război mondial, impunîndu-se prin politicile economice din New Deal. După război, partidul apare drept promotor al egalităţii rasiale, primind sprijinul minorităţilor. Începând din 1969, numai doi dintre cei şapte preşedinţi de la Casa Albă au fost democraţi. 

Principalii preşedinţi republicani au fost Abraham Lincoln (1861-65), Ulysses Grant (1869-77), Theodore Roosevelt (1901-09), Dwight Eisenhower (1953-61), Richard Nixon (1969-74), Ronald Reagan (1981-89). Dintre democraţi se evidenţiază Andrew Jackson (1829-37), Woodrow Wilson (1913-21), Franklin Delano Roosevelt (1933-45), Harry Truman (1945-53), John F. Kennedy (1961-63), Lyndon Johnson (1963-69), Bill Clinton (1993-2001). 

Partidul Republican controlează cele două Camere ale Congresului şi 28 din cele 50 de posturi de guvernator. Punctele forte sunt statele rurale din centrul şi sudul ţării, cu populaţie predominant albă. Circa 30% dintre alegători se consideră republicani. Partidul Democrat este mai bine reprezentat în marile oraşe de pe cele două coaste, în special în California şi New York. În 2000, nouă americani de culoare din zece şi doi hispanici din trei au votat pentru candidaţii democraţi. Circa 34% dintre alegători se prezintă drept democraţi. De asemenea, alţi 36% se declară independenţi.

